**Ekonomika**

Každé maturitné zadanie sa skladá z dvoch úloh.

Úlohy žiadneho maturitného zadania nemôžu byť len z jedného tematického okruhu.

V maturitných zadaniach musia byť zastúpené všetky tematické celky z cieľových požiadaviek.

**Charakteristika úloh maturitných zadaní**

**Úloha č. 1**

Žiak objasní (definuje) dané pojmy a vysvetlí súvislosti medzi nimi. Prevláda forma monológu.

**Úloha č. 2**

Úloha je zameraná na argumentáciu a dôvodenie. Prevláda forma dialógu s členmi predmetovej maturitnej komisie. Žiak v tejto úlohe preukáže schopnosť aplikovať získané poznatky z ekonomiky v praktickom živote. Posúdi a zváži rôzne alternatívy riešenia ekonomických problémov, zdôvodní a obháji vlastný prístup k ich riešeniu.

**Všeobecné pomôcky**

Obchodný zákonník

Zákon o živnostenskom podnikaní

Zákonník práce

Občiansky zákonník

Zákon o dani z príjmov, príp. aj iné daňové zákony

Zákon o sociálnom poistení a zákon o zdravotnom poistení

Zákon o štátnom rozpočte na aktuálny rok

Zákon o Národnej banke Slovenska

**Hodnotenie**

a) Každá úloha maturitného zadania sa hodnotí stupňom prospechu **1** až **5**.

b) Váha hodnotenia jednotlivých úloh je 2 : 3. Pri výpočte váženého priemeru sa používa vzorec

**2 . 𝑧1 + 3 . 𝑧2**

**𝑧 = -------------------------**

**5**

pričom **z** je po zaokrúhlení výsledný stupeň prospechu a **z1** je stupeň prospechu za úlohu **č.1**.